Die Pos | Sport | Geen vis veilig as pa en dogter lyne ingooi
Geen vis veilig as pa en dogter lyne ingooi
06 October 2017 l Ronél van Jaarsveld l Views: 113 l 4 months ago
'n Pa en dogter van Modimolle het 'n produktiewe paar dae agter die blad nadat hulle die afgelope naweek aan die Bosveld-karpbonanza by die Roodekoppiesdam naby Brits deelgeneem het.
Corrie Janse van Rensburg het 'n 11de plek behaal nadat hy 'n karp van 7,1 kg uitgetrek het. Hy het in 2015 die wenvis in dié kompetisie uitgetrek. Vanjaar se wenkarp het 'n allemintige 11,6 kg geweeg.
Janse van Rensburg se dogter, die 18-jarige Cornelia, was die produktiefste hengelaar en het 16 karps, waarvan die grootste 2,2 kg geweeg het en 'n baber van 7,7 kg uitgetrek.
Dít nadat sy 'n stadige begin gehad het en die vis die eerste helfte van die naweek net nie wou byt nie.
"My skoonseun sou aanvanklik saam met my kom, maar kon nie. Ek het op die nippertjie vir Cornelia gevra of sy nie maar wil saamkom nie. Sy vang nie gereeld vis nie en het haar sussie se viskas en my stokke geleen," het Janse van Rensburg gesê. Die twee het van Vrydag, 29 September, om 16:00 tot Sondagoggend, 1 Oktober, om 08:00 langs die viswater gesit. Hulle het beurte gemaak om wakker te bly om die stokke op te pas.
"Aanvanklik wou niks by Cornelia byt nie. Ek het toe vir haar boilies ('n tipe aas) en 'n Rietvlei-glystrop aangesit. Daarna moes ek net hardloop! So gou as wat ek die lyne met die boot ingeneem het, so vinnig het sy die visse ingekatrol."